b'\n_START_ARTICLE_\nTammer-ajo\n_START_SECTION_\nHistoria\n_START_PARAGRAPH_\nTammer-ajon edelt\xc3\xa4j\xc3\xa4n\xc3\xa4 pidet\xc3\xa4\xc3\xa4n vuonna 1927 ensimm\xc3\xa4ist\xc3\xa4 kertaa Tampereen Hippoksella ajettua Pohjois-H\xc3\xa4meen Hippoksen sarvea, jota my\xc3\xb6hemmin kutsuttiin nimell\xc3\xa4 Tammer-sarvi. Nimens\xc3\xa4 suomenhevosille tarkoitettu kilpailu oli saanut kiertopalkintona olleesta sarvesta. Tammer-sarven sai pysyv\xc3\xa4sti haltuunsa kilpailun 1935 kolmannen kerran per\xc3\xa4kk\xc3\xa4in voittaneen Kirrin-Touhun omistaja johtaja Jooseppi "Joppe" Mustakallio. H\xc3\xa4nen omaisensa lahjoittivat palkinnon takaisin Pohjois-H\xc3\xa4meen Hippokselle vuonna 1965, jolloin nykyinen Tammer-ajo sai alkunsa._NEWLINE_Kilpailu j\xc3\xa4rjestettiin vuosina 1965\xe2\x80\x931978 3 000 metrin tasoitusajona, johon osallistuivat molemmat rodut omissa l\xc3\xa4hd\xc3\xb6iss\xc3\xa4\xc3\xa4n. Kiertopalkinnon voitti nopeimman kilometriajan saavuttanut hevonen, kuitenkin niin, ett\xc3\xa4 suomenhevosille laskettiin l\xc3\xa4mminverisiin n\xc3\xa4hden seitsem\xc3\xa4n sekunnin hyvitys. Vuosina 1979\xe2\x80\x931982 ajettiin molemmille roduille oma Tammer-ajo, jonka j\xc3\xa4lkeen suomenhevosten kilpailu lakkautettiin. Alkuper\xc3\xa4inen kiertopalkinto ei en\xc3\xa4\xc3\xa4 ole jaossa.'